Jadralni praktikum POROČILO 2012 - JK ODISEJ

*Jadralska usposabljanja, ki jih vodi Srečko Škrlec* Ljubljana 27.1.2012.

**Jadralna sezona 2012 se je iztekla nad pričakovanji.**

**Pod okriljem JK ODISEJ sem realiziral 14 dogodkov jadranja od tega 9 regat , drugih 5 jadranj je potekalo v obliki intenzivnih tečajev jadranja in potovalno kombiniranih vsebin.**

**Seštel sem število gostov, tečajnikov v vožnjah = 51 oseb**

**Skupno število dni v vožnji = = 67 dni**

**Skupna prevožena razdalja izraženo v miljah = = 2112 milj**

**Skupno število ur v efektivni vožnji = = 483 ur**

**Vsi dogodki in regate so bili dejansko odpeljani pod zastavo jadralnega kluba ODISEJ**

###### Vsebina preko vsega je obsegala vse nivoje, odvisno od zahtev prisotne posadke in naravnih pogojev, izpeljane so bile sledeče vsebine:

###### osnovni jadralni tečaji

###### nadaljevalni in izpopolnjevalni tečaji

*priprava in trening za regate*

*udeležba na regatah*

*nočno in tudi extremno jadranje ( heavy weather sailing )*

*trening za bodoče skiperje – samostojne voditelje posadke*

*potovalna jadranja po Jadranu*

*družinsko dopustniško jadranje , tudi z otroki*

Spodaj so podrobneje dokumentirani ti dogodki, skupaj 14, ki spadajo v kategorijo »praktikum« za leto 2012. Posebej so še z rdečo barvo v naslovih označene vse vožene regate. Izvedba na jadrnici BLACK MAGIC ( ELAN 33) . Za osvežitev spomina pa si - po želji - poglejte še poročila iz prejšnih let,

**glej: spletne strani JKO: aktivnosti/poročila/ JK ODISEJ usposabljanja- veščine jadranja**

**1. FLOTNO JADRANJE - BEATLON 2012**

**od 11.04. do 15.04.2012. ( BM 569)**

Tokrat v družbi 5 jadrnic v skupni plovbi. Žal nam je tokrat neugodno vreme, tudi nevihte in dež onemogočilo planirano jadranje v Rimini- Italija. Kot izkušeni skiperji smo zato plov izpeljali le v zavetju Istre, čeprav tudi v dežju in zmernem do močnem jugu (heavy weather sailing), od Červarja, Rovinja, Verude, nazaj v Poreč in nato v matično luko Červar.

Vsebinsko simpatičen način jadranja s ciljem preizkusa znanja, veščin in spretnosti, ter seveda še maksimalno nabiranje novih izkušenj. Kako v jadranju, pravilno, varno, organizirano in uspešno kvalitetno načrtovati in izpeljati potrebne manevre in izpeljati vodenje jadrnice in posadke.

Izredno prijetna in vesela družba pa je dodala smetano na vso to dogajanje.

V celoti smo v 5 dneh prevozili 76 M , skupni čas v vožnji je bil 20 ur.

Na jadrnici BM nas je bilo 5 oseb: Mojca, Srečo, Marko, Jan; skiper in instruktaže: Srečko

**2. REGATA JK NOVO MESTO - NEREZINE**

**od 25.04. do 03.05.2012. (BM570)**

Več kandidatov, jadralcev začetnikov, se je prijavilo na osnovni tečaj jadranja. Izplujemo iz Červarja, v sicer dobrih jadralno vetrovnih pogojih, v smer proti jugu, z idejo maksimalno izkoristiti razpoložljiv čas dopusta in prvomajskih praznikov. Pet dni do prispetja na regato, nam da obilico časa za učenje, trening in priprave, vadimo obrate, vožnjo v veter, z vetrom, taktiko, skrajšave, nastavitve in manevre…Od Červarja, Funtane, Rovinja, Verude, Suska, Velega Lošinja, Punte Križe, pa vse do Nerezin pihajo vetrovi različnih smeri in moči, naučili smo se vseh osnov jadranja.

Z izhodiščem v Nerezinah, v zanimivem kanalu med otokoma Lošinj in Cres je JK Novo mesto pripravil izvrstno enodnevno regato, prijavimo se.

1. etapa: trikotnik cca 6M, rahel spremenljiv veter do 8Kn, vmes bonace, vozimo odlično….

2. etapa: palica med otoki cca 8M , maestral pojača do 14 Kn, vozimo kot le znamo…

Rezultati: različne barke(29- 48 ft) - kompenzirano, uvrstimo se na 5-6 . mesto od 12 udeležencev

Regate se je udeležila še ena jadrnica člana JKO, Andrej Kosec s posadko na »Altopo« se uvrsti na 2-3. mesto.

Kratka analiza - dejstva: 6 oseb-začetniška posadka, tri dekleta, dva moška in jaz, solidno jadranje, dobra tehnika, pa vendar neuigrano delo s špinakerjem, hitre in prave odločitve, dobro koordinirano delo celotne posadke, v konkurenci ostalih ekip smo dosegli solidno uvrstitev.

Po izvrstnem družabnem delu regate – zakuski, plesu… se v naslednjih dveh dneh vrnemo v Črvar, odlično razpoloženi z novimi znanji in izkušnjami.

V celoti smo vključno z vajami, poleg regate prepluli v 8 dneh 212 M , vozili smo skupaj 42 ur.

Na jadrnici Black Magic nas je bilo 6 oseb:

Dali, Nina, Tadeja, Drago, Marko; skiper in instruktaže: Srečko

**3. SPOMLADANSKA REGATA JK ODISEJ - Lošinj –Osor-Cres-Rab**

**od 17.05. do 25.05.2013. ( BM 571)**

V tem terminu 7 dni, je bilo za našo ekipo vključeno vse: potovalno- off shore jadranje, nočna vožnja, ekstremno jadranje in nevihte, vetrovi do 40Kn, šolanje na nivoju osnovnega tečaja, regatnega in skiperskega naprednega jadranja. Poleg tega smo odlično tekmovali v regati, osvojili smo prvo mesto.

Izpluli smo iz Červarja, imeli dva dni za uvajanje treh začetnikov jadranja in učenje ter vaje. Zbirno mesto jadralcev JKO je bilo v Malem Lošinju, kjer se je zbralo 7 ekip za regato. Različne barke.

Kot odgovorni za izpeljavo te regate sem – poleg vodenja lastne ekipe na BM in poučevanja - skupaj z ostalimi člani RO pripravil plove, startno listo, določili smo kompenzacijske faktorje za izračun rezultatov. S pomočjo kolega Staneta Hrvata, ki je poskrbel za regularnost startov in kontrolo prihodov v cilje, smo zgledno izvedli tehnični del regate. Na koncu sem izračunal in objavil rezultate, pripravil poročila. Vse to brez zunanjih sodnikov. Torej multitasking.

Regata:

Nedelja 1. Plov, start ob 11:10, sodeluje 6 jadrnic v etapi regate Lošinj-Osor

Pogoji: spremenljivi vetrovi 5 do 10Kn, morje1, razdalja 15,5M , osvojimo 1.mesto…

Ponedeljek 2. Plov, start ob 9:55, etapa od Nerezin , mimo PunteKriže do Kolorat

Pogoji: sprva NW do 12Kn nato jugo do 40Kn, morje 4, razdalja 8M , osvojimo 5.mesto…

Torek 3. Plov, start ob 10:00, etapa od Supetar drage do rt Sorinj na otoku Rab, razdalja 2,5M

Pogoji: sprva NW do 6Kn nato bonaca in kasneje NE do10Kn, morje1, osvojimo 2.mesto…

Skupni rezultati: 1. mesto posadka Škrlec; 2. mesto posadka Najdič; 3. mesto posadka Kosec

Dogodki na obali pa so bili vrhunski - druženje, dobra hrana, ogled Golega otoka, zaključni večer pa v marini Supetarska draga…. Odlično.

Sreda je, jadramo nazaj, proti Črvarju skoraj 100 Milj. Zopet različni pogoji, najprej odlično potovalno jadranje, navigacija, Kvarner, nato pa dež, neverin, morje na Kvarnerju stopnje 4, krajšave, črna noč…Tema je, ura je 23:00, ko privežemo v pristanu Bunarina, noč, smo utrujeni ? Ne, uživamo, dobra logistika, razporeditev moči, prehrana tudi v času vožnje, koncentracija glede na vrsto in pogoje vožnje…odlično nam gre… Postelja, kako paše. Četrtek ura je 17:00 pristanemo v matični luki v marini Črvar.

Skupaj smo v 7 dneh prepluli 257 M, to smo realizirali v 60 efektivnih urah vožnje!

Na jadrnici Black Magic nas je bilo 5 oseb:

Lana, Samo, Janko, Luka ; skiper in instruktaže: Srečko

**POGLEJ spletno stran JKO poročila: » Rezultati 18. Spomlad. regate JKO 2012 »**

in **»Lana z BMW na 18.spomladanski regati JKO 2012«**

**4. ŠOLA JADRANJA - OSNOVNI TEČAJ**

**in MEDNARODNA REGATA LIONS KLUBA – START V POREČU**

**od 01.06. do 03.06.2013. ( BM 572)**

Pred izplutjem v Črvarju se na sami jadrnici natančno pogovorimo o predznanju tečajnikov, seznanimo se z opremo jadrnice, delno obnovimo teoretična znanja in šele nato izplujemo. Popolnoma izkoristimo dan, vadimo obrate, vožnjo v veter, z vetrom, taktiko, skrajšave, nastavitve in manevre…Pogoji so odlični, piha spremenljiv veter moči do 3 Bf, po neštetih vajah se zvečer vrnemo v matični pristan.

Drugi dan v podobnem izdatnem ritmu aktivnosti, vaj in potovalnega jadranja odjadramo proti Poreču. Ura je 10:30 , v zalivu se zbira gruča jadrnic, cca 15 plovil JOD35, ki se pripravljajo na start regate v okviru mednarodne konkurence članov kluba LIONS. Na naši barki se spontano in hitro odločimo, mi bi radi sodelovali. Spretno se dogovorim z organizatorjem, dovolijo nam startati v regati, pogojno izven konkurence. (drugačna, manjša, formalno neprijavljena barka).

Uspešno in nikakakor ne slabo startamo v tej konkurenci. Sami začetniki, drugi dan šolanja, kar na regato. Resnici na ljubo: JOD 35 so regatne barke, nekaj večje od BLACK MAGIC, same solidne posadke, ki vozijo tudi z špi, mi ga zaradi neznanja sploh ne uporabljamo. Regatna etapa je navigacijski trikotnik pred Porečem, dva kroga, skupaj cca 12M. Pogoji so morje 3, veter SE do 20Kn. Vozimo hudo, razburljivo, borbeno in korajžno, tečajniki prizadevno sodelujejo.

Rezultat je razumljiv, večina ekip tekmovalcev je spredaj, pa ne ekstremno daleč. Dve barki sta zaradi težav z opremo (preforsiranja) odstopile, eno JOD35 smo dejansko prehiteli. Torej od 15 bark v regati smo uvrščeni na 12 mesto v realnem času. Čestitam moji posadki, to je bil njihov regatni krst.

Tretji dan, vztrajno ponavljanje, učenje, trening in izpopolnjevanja. Imamo odlične pogoje vetra in morja. Zvečer se vrnemo v Črvar, dobro razpoloženi z novimi znanji in izkušnjami.

V celoti smo v 3 dneh vključno z vajami prepluli 60 M , vozili smo skupaj 17 ur.

Na jadrnici Black Magic nas je bilo 6 oseb:

Miha Fras, Matej, Leja, Mitja, Saša, Mark ; skiper in instruktaže: Srečko

**5. JADRALNI WEEKEND Z ELEMENTI TEČAJA JADRANJA**

**od 22. do 24. 06. 2012. ( BM 575)**

Na vikend jadranje 3 dni izpljujemo z BM iz Červarja, tokrat sta v posadki dva odrasla moška in otrok star 5 let. Cilj jadranja je bil obnoviti znanje družinskega skiperja in dopolniti njegovo znanje, saj želi preiti na samostojni nivo znanja jadranja in preveriti, ali lahko družina z malimi otroki samostojno odpluje na dopust. Nismo se posvečali sami tehniki vožnje, utrjevali smo pravzaprav principe vodenja posadke in plovila, obdelali smo vse vidike varnosti in ob demonstracijia potrebnih znanj tudi uživali v sproščenem in prijetnem jadranju. Tudi 5 letni deček je sodeloval, se veselil, imeli smo kopanja, igrice in seveda potovalni del v okolici Červarja.

Skupaj smo v 3 dneh prepluli 41 M, čiste plovbe je bilo 12 ur.

Udeleženci na jadrnici 4 osebe: Primož s sinom Nejcem in Miro; skiper in instruktaže: Srečko

**6. DRUŽINSKI DOPUST in RAZISKOVANJE JADRANA**

**od 08. do 15. 07. 2012. ( BM 577)**

Družina za dvemi otroki 12 in 8 let me je prosila da jih odpeljem na dopust po Jadranu.Izpluli smo iz Novalje na otoku Pag in obdelali otoke severnega Jadrana – Olib, Dugi otok, Telaščico, Kornate, Pašman, Ugljan, Šimuni in nazaj v Novaljo. Skratka klasična družinska tura za 1 teden.

Večinoma v neokrnjeni naravi, z ogledom malih vasic, kopanjem v prelepih zalivih, kjer je le malo civilizacije in ob nabiranje jadralnih veščin na jadrnici Lovili smo ribe, imeli prečudovite večere z domačimi ribiči, našli lupine lepih školjk...Imeli smo srečo, ugodne vetrove prijetno vreme, skratka popoln dopust. Družina je bila prijetna, duhovito vesela, razšli smo se izredno zadovoljni, z obljubo da bomo ponovili podobno jadranje v letu 2013 in to za 14 dni.

Skupaj smo v 7 dneh prepluli 171 M, aktivne plovbe je bilo 43 ur.

Udeleženci na jadrnici 5 oseb: Hotimir, Bernarda sinova Luka in Vid; vodenje Srečko

**7. POTOVALNO JADRANJE - NADALJEVALNI TEČAJ**

**od 15.07. do 21.07.2012. ( BM 578 )**

Le dva jadralca , oba z večletno jadralno prakso sta se mi pridružila , z željo dopolniti izkušnjo in povečati samozaupanje v navtiki nasploh.

Izplujemo iz Novalje, prepluli smo pot: Olib, Premuda, Bokašin, Sali, Zadar, Pavleština, Sestrunj, Zapuntel, Ilovik, Sonte, Osor, Valmižeja, Rovinj, Poreč, Červar. Vse dni imamo zopet izredno srečo, ugodne vetrove in zmirno lepo morje. Smo trojica dolgoletnih prijateljev, spoprijateljili smo se, ko sem obema omogočil prve korake v navtiki, ko sta me pred mnogimi leti zaprosila, da ju kot začetnika naučim veščin jadranja. Uspel sem. Tokrat plovilo upravljata sama, jaz svetujem, pomagam, nova dodana vrednost je le utrjevanje že znanega in nabiranje kilometraže. Drobnih finih detaljev se pa itak učimo celo življenje, eden od drugega, ob možnosti izmenjave izkušenj.

Skupaj smo v 7 jadralnih dneh prepluli 228 Milj, to nam je uspelo v 48 aktualnih ur v vožnji.

Na jadrnici BLACK MAGIC smo pluli: Frenk in Janez; skiper in instruktaže : Srečko

**8. REGATA na M 12 - JKO in LOKA TIMING BOHINJ**

**19. avgust 2012. ( M-12 582 )**

Na Bohinjskem jezeru se je v nedeljo 30 posadk dveh prijateljskih klubov udeležilo regate na malih enosedih, jadrnicah M-12. Izredno veselo razpoloženje, žal slab veter pa vseeno veliko dobre volje in jadranja je dalo zanimive rezultate. Tokrat so jo bolje odnesli jadralci Loka Timinga saj so zasedli prva tri mesta. Od naših JKO jadralcev se je najbolje, na 4 mesto uvrstil Dejan Volk. Rezultat, ki sem ga dosegel jaz je le skromno 22. mesto…

**Več lahko preberemo v poročilih ki so objavljena na spletu obeh klubov.**

**9. OSNOVNI PROGRAM učenje jadranja**

**od 24.08. do 26.08. 2012.** **( BM 583 )**

Dve dekleti in dva fanta, so me zaprosili, da jih upeljem v čudoviti svet jadranja. Izhodišče Červar, tri dni na razpolago in jadrnica BM . Seveda smo obdelali kompleten program učenja, neskončno število ponovitev posameznih opravil, intenzivno in zagnano. Šolski program učenja vsebuje:

* namestitev na jadrnici, spoznavanje s plovilom in opremo
* organiziranje posadke, razlaga programa učenja, učnih vsebin, potrebnih nalog in opravil
* priprava za dejansko plovbo, priprava plovila, delo z vrvmi, upravljanje motorja, krmarjenje
* jadranje in delo z jadri, dvig, optimalne nastavitve, obrati v veter in z vetrom, krajšanja,
* manevriranje s plovilom, spremembe smeri in navigacija
* manevriranje v lukah, privezovanje, odplutje s priveza, sidranja
* postopki človek v morju, ostala mornarska dela in veščine

uporaba pomorske radijske postaje, uporaba druge opreme na jadrnici…..

Nismo pluli na razdalje, šolanje zahteva le vztrajnost, ugodne vremenske pogoje in voljo za učenje. Pluli smo v okolici, v izlivu reke Mirne, do Novega Grada, mimo Poreča do Funtane in nazaj. Dva dni lepega ugodnega vremena, tretji dan občasne deževne plohe, tečajniki so ob slovesu podali svoje mnenje: Smo zelo zadovoljni, bilo je perfektno, izredno veliko smo se naučili !

Skupaj smo v 3 dneh prepluli 63 M, to smo izpeljali v 23 efektivnih urah vožnje!

Posadka 4 tečajniki: Klemen, Tatjana, Miha in Nika; skiper in instruktaže : Srečko

**10. ŠOLA JADRANJA - OSNOVNI TEČAJ in UDELEŽBA NA REGATI**

**od 13. do 16. 09. 2012. ( BM 586)**

Trije tečajniki, dama in dva moška, medsebojni kolegi, ki si želijo dodatnih izkušenj v jadranju. Le eden član, Marjan je do sedaj že jadral kot turist. Program šolanja pa je enak kot je vpisano v točki 9 (glej predhodni zapis). Na razpolago imamo 4 dni, nikakor ne dovolj za celotno osnovno znanje, ki naj bi ga imel jadralec. Želja tečajnikov je več potovanja, zato odjadramo do Barbarige. Ob starem vojaškem pomolu prenočimo. Zjutraj veter narašča v močnejšo burjo, najprej 20, nato 30 in več vozlov, vseeno ob upoštevanju vseh potrebnih postopkov odjadramo v bližino Verude, v zalivu Soline vadimo jadralne veščine, do popoldneva, ko veter naraste preko 35 Kn. Šele sedaj se varno privežemo v marini Bunarina.

V soboto, tretji dan našega učenja jadranja, se veter- burja ustali v povprečju pri ca 20Kn. Ponovi se letos že preizkušena priložnost. Pridružimo se etapi Istarske regate, ki poteka iz zaliva Verude, na odprto in nato v zaliv Puljske luke, vse do ACI marine, kjer je obrat, nato pa nazaj do cilja v Verudi. Skupaj ca 15M plovbe. V regati je skupaj 16 bark, mi se uvrstimo na absolutno 8 mesto. V klasi velikosti LOA do 10m pa premagamo vse štiri tekmece in se uvrstimo na prvo mesto. Odlično!!!

Nedelja, veter se umirja, postanek v Rovinju, nato pa v lepi vožnji zaključimo usposabljanje v Črvarju.

Imeli smo vse mogoče pogoje vetrov in stanja valovanja morja. Raznovrstnost je pogoj za najboljše nabiranje izkušenj. Izdaten ritem aktivnosti, jadranja, učenja in vaj je navdušil udeležence.

V celoti smo v 4 dneh vključno z regato in vajami prepluli 100 M , vozili smo skupaj 22 ur.

Skupaj 4 osebe, v posadki : Marjan, Simon in Sanja; skiper in instruktaže: Srečko

**11. JESENSKA REGATA JK ODISEJ**

**od 21.09. do 26. 09. 2012. ( BM 587 )**

Odjadramo na tradicionalno regato monotip jadrnic (Bavaria 32), kjer se, jaz osebno že vrsto let, udeležujem regate v konkurenci OPEN tudi tokrat z lastno barko ELAN 33 BLACK MAGIC.

Namen moje posadke je sodelovati in neskončno uživati v jadranju in se poveseliti v družbi s starimi znanci, člani kluba JKO. Poleg tega moja posadka obvladuje le začetna znanja jadranja, zato želimo napredovati, znanja nadgraditi in utrditi naučeno.

Do regatnega polja v bližini preliva Ždrelac ob otoku Bisage priplujemo iz Črvarja, v nepolnih dveh dneh. Razdalja je 110 M, to je izdatna prilika za dodatno učenje posadke pred regato.

Trije tekmovalni dnevi, skupaj 6 etap, z mojo ekipo jadralcev dosežemo 4 etapne zmage in dva druga mesta. V skupni razvrstitvi vseh jadranj osvojimo absolutno zmago.

Resnica je, da to velja le v skupni generalni razvrstitvi, v klasi monotip, kjer tekmuje le 12 ekip, pa veljajo sledeči rezultati: 1. mesto ekipa Grad; 2. mesto ekipa Podobnik; 3. mesto ekipa Marinček

Še kratka analiza: kje so še bile naše prednosti: hitra barka, dobra tehnika in odlično delo s špinakerjem prvi in tretji dan, hitre in prave odločitve, konstruktivno in dobro koordinirano delo celotne posadke, taktika, sprotne adaptacije glede na raznovrstne pogoje - tudi v hudem vetru nad 30 Kn drugega dne, odlično delo z jadri, disciplina…

Po izvrstnem družabnem delu regate – zakuski v luki Žman , svečani podelitvi priznanj in diplom si privoščimo izdatno spanje. Nato pa nazaj, v matično luko Črvar kamor barko odpelje Janko Terčon. Zaradi mojih nujnih obveznosti se jaz v Ljubljano vrnem z avtom.

Tako smo v 6 dneh (regata in povratek v Črvar) prepluli 316 M, vozili smo skupaj 79 ur.

Skupaj 6 oseb, v posadki: Janez, Tomaž, Miro, Drago in Tadeja; skiper in instruktaže : Srečko

**POGLEJ priloženo listo rezultatov v priponki scan JPG**

**POGLEJ spletne strani JKO poročila »vtisi z 21.jesenske regate JKO«**

**In »21.regata JKO s krova Black Magic«**

**12. BARCOLANA, velika REGATA V TRSTU**

**od 12.10. do 14.10. 2012. ( BM 588)**

Ob prijavi na regato sem prejel od organizatorja priznanje »old sailor« **za mojo dvajseto udeležbo** na regatah Barcolane. Impozantno za našo tradicijo v JKO !? In, kot vedno , zopet povabim jadralce JK Odisej na sodelovanje. Namen udeležbe: dogodek brez primere, fešta in seveda regatiranje ter izkušnja regatiranja v čredi (absolutnem drenu jadrnic v regati).

V petek dež, v soboto sprva bonaca in po 15:00 uri veter do 30Kn, burja, težko smo našli varen privez v Tržaški luki, kjer bomo počakali na nedeljsko tekmo. Smo pravzaprav v samem centru dogajanja, vezani tik ob favoritih za visoka mesta v regati. Večerna fešta je čudovita, nočne regate bark UFO, polni štanti, trgovci, ponudba hrane in pijače, koncert na velikem odru na Plaza Unita…. Nepopisno….

Nedelja: start regate ob 10:00. Startamo odlično, v sredini regatne linije. Jakost vetra je minimalna. Z brzino 0,8 do 1 Kn se v čredi pomikamo proti prvi obračalni boji. Šele po eni uri se čreda raztegne po širnem regatnem polju in začnemo jadrati. Soliden občutek v primerjavi z enakovredno konkurenco. In nato bonaca, veter ugasne. Brezupna situacija, prižgemo motor, pospremimo zmagovalno Esimit v cilj,

ter takoj nadaljujemo, brez zaustavljanja proti Črvarju. V domači luki privežemo ob 21:00.

Skupaj smo v 2 dneh vključno z vajami in regato prepluli 77 M , vozili smo skupaj 19 ur.

V posadki pa : Marko, Jan, Miro, Jaka ; skiper in instruktaže : Srečko

Za več info in rezultate glej : [www.barcolana.it](http://www.barcolana.it)

**13. REGATA ELAN IMPRESSION SAILING WEEK 2012**

**od 7.11. do 12.11. 2012. ( BM 590 )**

Že tretje leto zapored se zopet prijavimo na to eminentno regato kot klubska ekipa JKO. Namen sodelovanja je dober rezultat in seveda želja dopolniti se v izzivu regatiranja med vrhunskimi mojstri jadranja.

V sredo ob 7.00 izplujemo iz Črvarja v smeri proti Biogradu le trije člani posadke Srečo, Dušan in Milan, Janez in Samo pa bosta v Biograd prispela z avtom le na regatne vožnje, kjer bi naj imel kompletno posadko 5 oseb. Vendar doletela nas je smola. Soproga Milana je resno zbolela, še preden smo v četrtek prispeli v Biograd, smo Milana izkrcali že v Zadru, odšel je k ženi domov, za regato smo ostali le 4 člani posadke kar je bilo za dobro jadranje odločno premalo.

Transfer do Biograda cca 130 M …nato dvodnevna regata, 4 etape…( in kasneje zopet 130 M nazaj). Vse to je precej naporno, važna je psihofizična kondicija.

Dejansko smo odpeljali vse 4 plove, v regati skupnega starta 51 jadrnic razdeljenih v grupe impression, performance in cruiser. Same večje, super opremljene, večinoma nove barke. Moja razmeroma majhna BM tip Elan33 je bila dodeljena v grupo 13 jadrnic cruiserjev, skupaj v direktni konkurenci z barkami tipa E210, E333, E37, E40 in E45. Resnično neprimerna huda medsebojna konkurenca, v grupi je tekmovalo 13 plovil. Naš dejanski rezultat je bil:

Dan 1. prva etapa v vetru NW do 12 Kn palica, dolžina plova 7M 8. mesto

Dan 1. druga etapa v vetru NW do 15Kn navigacija, dolžina plova 8M 7. mesto

Dan 2. tretja etapa v vetru SE do 10Kn palica, dolžina plova 6 M 9. mesto

Dan 2. četrta etapa v vetru SE do 18Kn palica, dolžina plova 8 M 10.mesto

V podgrupi C4 smo tekmovali v konkurenci z mojo E33, in še E333, E37 in E40. V tej podgrupi je bilo 6 plovil, zasedel sem 4.mesto ter premagal 2 jadrnici E37 !

Organizator regate tokrat ni predstavil generalnega preseka uvrstitev glede na vse sodelujoče jadrnice (skupaj v vseh kategorijah 51 jadrnic). Visoki valovi drugega dne in nepopolna posadka ( le 4 osebe) pa so nam tokrat onemogočili doseči vidnejši rezultat.

Za natančnejši pregled dogajanja in rezultatov si oglej spletno stran [www.burin.si](http://www.burin.si)

Skupaj smo v 6 dneh (regata in povratek v Črvar) prepluli 305 M, vozili smo skupaj 58 ur.

V posadki pa : Dušan, ( Milan) Janez, Samo ; skiper in instruktaže : Srečko

**14. REGATA PREDBOŽIČNO JADRANJE moja 15. udeležba**

**Od 04.12. do 09.12. 2012 (BM591)**

Je december ekstremen?. Ne, edini kriterij je volja, znanje in primerna oprema. Kaj se bomo novega navadili? Poleg utrditve znanja jadranja in tehnik plovbe bomo preverili predvsem našo vzdržljivost.

Regata ima več etap, prvi start je v torek zvečer ob 22:00, planirana pot naj bi nas vodila v neprekinjeni plovbi iz Vrsarja vse do Proverse, do Kornatov. To je teoretičnih 105M neprekinjene nočne- dnevne vožnje. Cilj je limitiran na čas prispetja v četrtek do 20:00 !!! Startamo, v konkurenci je 12 plovil, vse od Benettau 50.2, Gib sea48, Dehler 35, Elan 40, regatne JOD35, pa do standardnih E33 in E31.

Torej start v torek ob 22:00, nato pa dolga noč in skoraj cel dan v regati, zaradi bonace ob ca 16:00 naslednji dan v sredo regato prekinemo na vmesnem cilju v Molatu, rezultati veljajo, Prva etapa, rezultat je naše 8 mesto. In sedaj še opis ter pogoji jadranja prve etape: regularen start, veter NE -burja do 25 Kn, morje3-4, po dežju, oblačna noč brez lune, temp cca 5stC , 2x krajšava bočni veter do Brionov potem veter naglo slabi, vedno počasneje naprej…….

Četrtek ob 10:00 štart druga etapa, po skiperskem sestanku preudarno določimo smer vožnje, zaradi bližajočih nevihtnih dni se obrnemo nazaj proti severu. Druga etapa je torej na relaciji Molat – Premuda, tokrat dosežemo 9 mesto .( cilj ob 15:03).

Tu pa sprostitev, počitek v gostilnici pa ribe in hobotnice iz peke….dobro vino, prijeten klepet v veseli družbi….pozno v noč, kitara, pesem….. . Po vseh naporih gremo spat po polnoči….

Petek, regatno jadranje, tretja etapa nas vodi iz Premude vse do svetilnika Porer kjer je cilj in nato prosto do Verude v Istri. Start ob 9:00. Naš cilj prispetja (Porer) je 16:33 ( ta etapa je dolga cca 50 M) dosežemo 6.mesto. Zvečer pa zopet fešta, razglasitev rezultatov, sproščeno druženje ( na 12 barkah nas je cca 50 oseb!)

Skupni rezultat, treh etap je: z našo BLACK MAGIC se uvrstimo na solidno 9 mesto.

V ekipi posadke na BM, smo bili le 3 osebe, to smo Srečko, Drago in Uroš . Zadovoljni smo.

V soboto ob 8:30 prosto odplujeva, le dva člana posadke iz priveza v Verudi proti Črvarju. Sprva zmerna burja se tokom dneva razvije in obrne v peklensko tramontano s sunki do 40 Kn. Točno veter in valovi v glavo, občasno rahlo sneži, na obali ob Rovinju je cca 5 do 10 cm zapadlega snega, temperatura zraka je pod ničlo. Temu se reče ekstrem. Z znanjem in čvrsto voljo dvojica, jaz in kolega Drago priplujeva v Črvar tik pred nočjo, še vedno piha vsaj 30 Kn, temperatura še pada. Na cestah, tudi v Istri ob obali je sneg in kaos, midva pa srečna, cela, zdrava in zadovoljna na privezu v matični marini. Tako zaključiva tudi to zadnje letošnje zimsko jadranje.

Skupaj smo prevozili v 5 dneh 206 M, težko, vendar navdušujoče jadranje, vozili smo skupaj 40 ur.

V posadki smo bili 3 člani, Drago Rutar in Uroš Grošelj; skipper in instruktaže : Srečko

**ZAKLJUČEK**

V tem sicer zelo obširnem zapisu namenoma nisem opisoval osebnih emocij jadralcev, pokrajinskih lepot in izdatnih in perfektnih kulinaričnih dobrot. Izpuščena so tudi vsa druga jadranja, ki so imela le namen relaksacije, mojega dopustovanja ali zabave.

Naj velja pravilo: več kot znamo varneje in bolj sproščeno in bogato bomo izrabili svoj čas na plovilu, v času dopustov, jadranjih za zabavo ali pa na športnih prireditvah.

Srečko Škrlec